Den amerikanske krybskytte David Berry Jr., der ulovligt har skudt og dræbt hundredvis af hjorte, er blevet dømt til at se Disney-filmen ’Bambi’ mindst én gang om måneden, mens han afsoner sin straf.

Det har en dommer fra den amerikanske delstat Missouri netop afgjort.

Tegnefilmen fra 1942 handler om hjortekiddet Bambi, der må klare sig på egen hånd, efter at hans mor er blevet skudt og dræbt af en skytte.

Den første visning skal ifølge USA Today finde sted ”enten den 23. december eller før”.

Derefter skal filmen ifølge dommen vises ”mindst én gang om måneden, mens den tiltalte afsoner sin straf i fængslet i Lawrence County”.

Læs også : Krybskytter på jagt efter næsehorn spist af løver

Den 29-årige David Berry Jr. blev anholdt i august i år sammen med sin far, sin bror og sin farbror.

De havde i årevis skudt og dræbt hjorte i den sydvestlige del af Missouri for fornøjelsens skyld.

- Der var tale om trofæbukke, som blev skudt ulovligt, for det meste midt om natten. De tog deres hoveder og efterlod kroppene, udtaler den offentlige anklager, Don Trotter.

I begyndelsen af december blev David Berry Jr. så idømt ét års fængsel, efter at han havde erkendt sig skyldig i ulovligt at have skudt og dræbt hjortene.

Det er uvist, hvor mange hjorte der helt præcist er blevet dræbt, men ifølge en lokal vildtagent er der tale om ”flere hundreder”.